text: Гърция парализирана от нова обща стачка - Свят | Vesti.bg
  Поради стачката на гръцките железопътни служители няма да бъдат пропускани в Гърция международните пътнически влакове, включително и тези от България, на 29 и 30 юни
  29 юни 2010, 14:47
  Призив за националната обща стачка
  Нова 24-часова обща стачка, протест срещу пенсионните ои трудовите реформи, парализира Гърция днес.
  Синдикатите в страната обявиха, че протестите ще засегнат фериботния и въздушния транспорт, включително и международни полети.
  Полицаи от отдела за борба с безредиците са използвали сълзотворен газ,
  за да разпръснат демонстранти по време на протестите в Атина. До инцидентите се е стигнало, след като десетки протестиращи започнали да замерят силите на реда с камъни, бутилки и парчета дърво пред сградата на парламента на
  централния площад "Синтагма".
  За момента няма сведения за арести или пострадали при сблъсъците.
  Над 16 хил. протестиращи се включиха днес в различни демонстрации в центъра на Атина срещу законопроекта за пенсионна реформа, с който се предвижда увеличение на възрастта за пенсиониране.
  АП припомня, че предишни протести по време на стачки в гръцката столица бяха придружени от прояви на насилие, а при демонстрация в Атина на 5 май трима души загинаха, хванати в капан в горяща банка, подпалена с коктейли Молотов.
  Обща стачка, свикана от двете основни синдикални централи в Гърция, парализира обществените услуги днес, след като служителите напуснаха работните си места, за да се включат в протестните действия.
  Това е петият голям протест в Гърция, откакто страната обяви мерките за борба срещу кризата с бюджетния дефицит.
  Националните стачки днес идват точно преди обсъждането в парламента на мерките за затягане на бюджетните разходи, изискани от МВФ и ЕС.
  Мерките включват намаляне на пенсии, увеличаване на пенсионната възраст и улесняване на процедурите за съкращаване на персонал.
  Заради острата бюджетна и икономическа криза, в която изпадна Гърция, тя получи 110 млрд. евро помощ от ЕС и МВФ в замяна на гаранции за по-строга бюджетна политика.
  След повече от шест месеца конфликти конфронтациите между гръцкото правителство и синдикатите достигат най-острата си фаза, коментира кореспондентът на Би Би Си в Атина Малкълм Брабант.
  Парламентът започва да обсъжда предложените реформи днес, като се очаква дебатът да продължи повече от седмица.
  Целта на синдикатите е да извадят възможно най-много хора по улиците, да да убедят част от социалистите да гласуват срещу собствената си партия и реформите да не бъдат приети, смята кореспондентът на Би Би Си.
  Протестите и блокадите сриват гръцката туристическа индрустрия, която генерира около 20% от приходите в икономиката на страната.
  Поради стачката на гръцките железопътни служители няма да бъдат пропускани в Гърция международните пътнически влакове, включително и тези от България, на 29 и 30 юни.